b'\n_START_ARTICLE_\nDan neodvisnosti (film)\n_START_SECTION_\nZgodba\n_START_PARAGRAPH_\n2. julija se v Zemljino orbito vtiri ogromna nezemeljska mati\xc4\x8dna ladja, od nje pa se odcepijo desetine manj\xc5\xa1ih \xc2\xbbru\xc5\xa1ilcev\xc2\xab, ladij okrogle oblike in premera 24 km, ki se ustavijo nad nekaterimi svetovnimi metropolami. Poskusi komunikacije s pri\xc5\xa1leki so neuspe\xc5\xa1ni, David Levinson (Jeff Goldblum), uslu\xc5\xbebenec kabelskega operaterja v New Yorku, pa odkrije skriven signal v satelitski komunikaciji in posumi, da gre za od\xc5\xa1tevanje do napada. S pomo\xc4\x8djo nekdanje \xc5\xbeene, uslu\xc5\xbebenke v Beli hi\xc5\xa1i, dobi dostop do predsednika Thomasa J. Whitmorea (Bill Pullman) in ga prepri\xc4\x8da o resnosti situacije. Predsednik uka\xc5\xbee evakuacijo mest, vendar je prepozno - nezemljani spro\xc5\xbeijo \xc5\xbearkovna oro\xc5\xbeja in povzro\xc4\x8dijo opusto\xc5\xa1enje. Predsednik, del osebja in Levinson s svojim o\xc4\x8detom za las uidejo uni\xc4\x8denju Washingtona z letalom Air Force One._NEWLINE_3. julija \xc4\x8dlani eskadrilje \xc2\xbbBlack Knights\xc2\xab\xc2\xa0(\xc4\x8crni vitezi) v letalih F/A-18 odletijo v napad na eno od ladij, ki \xc5\xa1e vedno lebdi nad uni\xc4\x8denim Los Angelesom. Njihova oro\xc5\xbeja so neu\xc4\x8dinkovita proti energetskemu \xc5\xa1\xc4\x8ditu ladje, hkrati pa iz nje poletijo manj\xc5\xa1a napadalna plovila in se zapletejo z njimi v zra\xc4\x8dni spopad. Energetski \xc5\xa1\xc4\x8diti jim dajejo absolutno premo\xc4\x8d, zato zemeljske enote utrpijo veliko \xc5\xa1kode. V kasnej\xc5\xa1em protinapadu nezemljani uni\xc4\x8dijo \xc5\xa1tevilne voja\xc5\xa1ke cilje, vklju\xc4\x8dno s poveljstvom NORAD. Kapitanu Stevenu Hillerju (Will Smith) uspe pre\xc5\xbeiveti spopad tako, da zvabi eno od plovil v Veliki kanjon, kjer oba strmoglavita. Onesposobi po\xc5\xa1kodovanega nezemljana, nato pa ga re\xc5\xa1i skupina beguncev na \xc4\x8delu z Russellom Casseom (Randy Quaid), ki potuje prek pu\xc5\xa1\xc4\x8dave z avtodomi. Ko nalo\xc5\xbeijo nezemljanovo telo, se odpeljejo proti bazi Area 51 v bli\xc5\xbeini, kamor je prispel tudi predsednik s sodelavci. V njej najdejo skrivno podzemeljsko in\xc5\xa1talacijo, kjer Ameri\xc4\x8dani hranijo nezemeljsko plovilo in trupla pilotov, ki so strmoglavili v Roswellu._NEWLINE_Tam Dr. Brackish Okun (Brent Spiner) posku\xc5\xa1a narediti avtopsijo nezemljana, ta pa se ravno takrat ponovno zave in posku\xc5\xa1a uiti. Preden ga pokon\xc4\x8dajo od njega izvedo, da njegova rasa potuje od planeta do planeta, uni\xc4\x8di vse \xc5\xbeivljenje na njem in pobere naravne vire. Whitmore takrat uka\xc5\xbee jedrski napad na \xc2\xbbru\xc5\xa1ilce\xc2\xab, vendar tudi jedrsko oro\xc5\xbeje ne more predreti \xc5\xa1\xc4\x8ditov._NEWLINE_4. julija se Levinson domisli na\xc4\x8drta, po katerem naj bi s popravljenim plovilom iz baze odletel do mati\xc4\x8dne ladje, nanjo nalo\xc5\xbeil ra\xc4\x8dunalni\xc5\xa1ki virus, ki bi onesposobil \xc5\xa1\xc4\x8dite, in v njej spro\xc5\xbeil jedrsko bombo. Hiller se javi za pilota, ostali pa se odlo\xc4\x8dijo izvesti mno\xc5\xbei\xc4\x8den napad da bi odvrnili pozornost od njiju. Ker \xc5\xbee manjka pilotov, vpokli\xc4\x8dejo prostovoljce za pilotiranje preostalih bojnih letal. Javita se tudi Casse, ki je sicer pilot majhnega motornega letala za \xc5\xa1kropljenje njiv, in Whitmore, nekdanji voja\xc5\xa1ki pilot. Levinsonu in Hillerju uspe priti v mati\xc4\x8dno ladjo in nalo\xc5\xbeiti virus, ki zares onesposobi vse \xc5\xa1\xc4\x8dite nezemljanov. Zemeljska oro\xc5\xbeja so naenkrat u\xc4\x8dinkovita, a ne napravijo dovolj \xc5\xa1kode ogromnim ladjam. \xc2\xbbRu\xc5\xa1ilec\xc2\xab\xc2\xa0prileti nad Area 51 in za\xc4\x8dne ogrevati smrtonosni \xc5\xbearek, takrat pa Casse izvede samomorilski napad in poleti v odprtino \xc2\xbbru\xc5\xa1ilca\xc2\xab, kar v njemu spro\xc5\xbei veri\xc5\xbeno reakcijo in ga uni\xc4\x8di. Preostali hitro posredujejo informacijo o \xc5\xa1ibki to\xc4\x8dki ostalim upornikom, ki na podoben na\xc4\x8din premagajo ostale \xc2\xbbru\xc5\xa1ilce\xc2\xab. Levinson in Hiller medtem z jedrsko bombo uni\xc4\x8dita mati\xc4\x8dno ladjo in se varno vrneta na Zemljo.\n_START_SECTION_\nProdukcija\n_START_PARAGRAPH_\nIdeja za film se je Emmerichu porodila, ko sta s producentom Devlinom v Evropi promovirala film Zvezdna vrata. Scenarij sta napisala med enomese\xc4\x8dnim oddihom v Mehiki in poslala predlog odgovornim v produkcijski hi\xc5\xa1i. Predsednik 20th Century Fox je odobril nov projekt naslednji dan._NEWLINE_Za film so ustvarili takrat rekordnih 3000 posnetkov posebnih u\xc4\x8dinkov, pri \xc4\x8demer so za ve\xc4\x8djo realisti\xc4\x8dnost raje uporabili fizi\xc4\x8dne modele in pirotehniko namesto ra\xc4\x8dunalni\xc5\xa1ko generiranih prizorov (dodaten motiv je bil var\xc4\x8devanje). Biomehani\xc4\x8dne obleke nezemljanov so delo Patricka Tatopoulosa. Glavnina snemanja z igralci se je pri\xc4\x8dela julija 1995 v New Yorku, druge lokacije so bile observatorij Very Large Array v Novi Mehiki, soseska Cliffside Park (New Jersey), Fontana (Kalifornija), pu\xc5\xa1\xc4\x8dava v Utahu in Nevadi ter letali\xc5\xa1\xc4\x8de v Wendoverju (Nevada), ki je slu\xc5\xbeilo kot dvojnik zra\xc4\x8dne baze El Toro in zunanjosti Area 51. Nazadnje so posneli \xc5\xa1e scene na slani ravnici Bonneville in v Los Angelesu ter okolici. Za notranjost Bele hi\xc5\xa1e so uporabili sceno, ki je bila zgrajena za film The American President in pred tem uporabljena \xc5\xa1e v filmu Nixon. Snemanje je bilo zaklju\xc4\x8deno 3. novembra 1995, film pa je bil v celoti kon\xc4\x8dan 20. junija naslednje leto._NEWLINE_\xc5\xbde med postprodukcijo je distributer pri\xc4\x8del z obse\xc5\xbeno promocijsko kampanjo, za\xc4\x8den\xc5\xa1i z dramati\xc4\x8dnim video oglasom med kon\xc4\x8dnico (Superbowl) lige NFL, kar je kasneje postalo standard za promocijo visokoprora\xc4\x8dunskih hitov. Sledila mu je serija TV oglasov - dra\xc5\xbeilcev (teaser) v obliki zaigranih novi\xc4\x8darskih reporta\xc5\xbe o dogodkih v filmu. Po mnenju kritika Rogerja Eberta film dolguje velik del uspeha domiselnosti kampanje._NEWLINE_Uradna premiera je bila 25. junija 1996 v Los Angelesu, sledila je zasebna predstava v Beli hi\xc5\xa1i za predsednika Billa Clintona z dru\xc5\xbeino. Za\xc4\x8detek javnega predvajanja je bil na\xc4\x8drtovan za 3. julij 1996, vendar so ga zaradi velikega zanimanja prestavili na 2. julij, dan, na katerega se pri\xc4\x8dne tudi zgodba v filmu.\n_START_SECTION_\nOdziv\n_START_PARAGRAPH_\nOdziv ob\xc4\x8dinstva je bil pri\xc4\x8dakovano dober in Dan neodvisnosti je podrl rekorde zaslu\xc5\xbeka za otvoritveni vikend, petdnevno prazni\xc4\x8dno obdobje in prvi teden predvajanja, ki jih je tri leta prej postavil Jurski park. Kasneje je postal najdobi\xc4\x8dkonosnej\xc5\xa1i film leta s skupnim prihodkom predvajanja v kinodvoranah 817.400.891 USD. Ocene kritikov so bile bolj zadr\xc5\xbeane, med slabostmi so izpostavili predvsem kli\xc5\xa1ejski razplet in neprepri\xc4\x8dljivo igro, pa tudi cenen izgled nekaterih posebnih u\xc4\x8dinkov. Po drugi strani velja prizor uni\xc4\x8denja Bele hi\xc5\xa1e, ki ga je distributer izpostavljal \xc5\xbee med promocijo, za enega najbolj nepozabnih prizorov v filmih 1990. let. Tuji kritiki so se obregnili tudi ob cenen ameri\xc5\xa1ki nacionalizem._NEWLINE_Film je bil nominiran za \xc5\xa1tevilne nagrade v sezoni filmskih nagrad 1996. Ustvarjalcem je med drugim prinesel oskarja za vizualne u\xc4\x8dinke, nagrado saturn za najbolj\xc5\xa1i znanstvenofantasti\xc4\x8dni film, najbolj\xc5\xa1ega re\xc5\xbeiserja in najbolj\xc5\xa1e posebne u\xc4\x8dinke ter grammyja za najbolj\xc5\xa1o kompozicijo za film ali televizijo._NEWLINE_Leta 2016 je iz\xc5\xa1lo nadaljevanje z naslovom Dan neodvisnosti: Nova gro\xc5\xbenja (Independence Day: Resurgence), katerega zgodba se prav tako dogaja 20 let po zgodbi v prvencu in ponovno vklju\xc4\x8duje tudi velik del prvotne igralske zasedbe.'